Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją. 
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos (toliau – Perkančioji organizacija) vykdomo pirkimo Nr. 9298717 „Universalus aerodromo valymo automobilis“ (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra.  
Tarnyba, prevencine tvarka peržiūrėjusi Pirkimo dokumentus ir susipažinusi su Perkančiosios organizacijos atsakymais į Tarnybos pateiktus klausimus, teikia rekomendacijas dėl Pirkimo dokumentų nuostatų (toliau – Rekomendacija). 
1. Skelbime apie pirkimą (toliau – skelbimas) nurodyta, kad perkamas Universalus aerodromo valymo automobilis, skelbimo aprašyme nurodyta: Universalaus aerodromo valymo automobilio pirkimas, Pirkimo sąlygų 5 priede Europos bendrasis viešųjų pirkimų dokumentas nurodyta, kad perkamas Universalus aerodromo valymo automobilis, Techninėje specifikacijoje aprašyti automobilio techniniai reikalavimai. Tuo tarpu Pirkimo specialiųjų sąlygų 2.1 papunktyje, Sutarties projekto 1.2. papunktyje, Pirkimo sąlygų 6 priede Pasiūlymo forma, nurodyta, kad perkami automobiliai ir atitinkamai nurodomi jų kiekiai. 
Atsižvelgiant į tai, kad pagal Įstatymo 35 straipsnio 3 dalį skelbimas yra sudedamoji pirkimo dokumentų dalis, bei į tai, kad tuo atveju, jeigu skelbime apie pirkimą pateikta informacija neatitinka informacijos, pateiktos kituose pirkimo dokumentuose, teisinga laikoma informacija, nurodyta skelbime apie pirkimą, ir akcentuojant, kad pirkimo dokumentai turi būti aiškūs, tikslūs ir nedviprasmiški, rekomenduojama suvienodinti Pirkimo dokumentų ir skelbimo informaciją, aiškiai nurodant perkamų automobilių kiekius. 
2. Pirkimo sąlygų 6.2 papunktyje nustatyta, kad pasiūlymas turi būti parengtas lietuvių arba anglų kalba, o kita kalba parengti dokumentai turi būti pateikiami su tinkamai patvirtintu vertimu, tačiau skelbimo 5.1.12 papunktyje nurodyta tik lietuvių kalba. Atsižvelgiant į Įstatymo 35 straipsnio 3 dalį rekomenduojama suvienodinti Pirkimo dokumentų ir skelbimo informaciją, aiškiai numatant galimybę pasiūlymus teikti tiek lietuvių, tiek anglų kalbomis.
3. Techninės specifikacijos 11.2. papunktyje keliamas reikalavimas, kad automobilyje būtų LED žibintai, „užtikrinantys „gerą matomumą“ darbo metu tamsiu paros metu.             	Rekomenduojama atsisakyti subjektyvios sąvokos „geras matomumas", ypač atsižvelgiant į tai, kad Perkančioji organizacija paaiškino, kad dėl atitikimo šiam reikalavimui vertins tik LED žibintų įrengimo faktą.
4. Sutarties projekto 3 priede aprašyta Įkainio perskaičiavimo metodika (toliau – Metodika). Metodikos 1 punkte nurodyta, kad įkainių perskaičiavimas (keitimas) atliekamas pagal vartotojų kainų indeksą „Transportas“, jeigu kainų pokytis viršija 10 procentų. Kadangi vartotojų kainų indeksas "Transportas" apima visų transporto grupės sudedamųjų dalių – transporto priemonių, degalų, remonto, atsarginių dalių, keleivinio transporto paslaugų bei kitų į šią grupę įtrauktų elementų – kainų  pokyčius, o Pirkimo objektas yra specializuotos technikos gamyba, rekomenduojama pakartotinai peržiūrėti pasirinktą kainų indeksą ir kainų pokyčio perskaičiavimui pasirinkti tiksliausiai Pirkimo objekto pobūdį bei realius sąnaudų pokyčius rinkoje atitinkantį kainų indeksą. Taip pat Tarnyba rekomenduoja 10 (dešimties) procentų pokyčio pasirinkimą sumažinti iki 5 (penkių) procentų, kaip nurodyta Tarnybos patvirtintose Prekių viešojo pirkimo–pardavimo sutarties tipinėse sąlygose.
5. Sutarties projekto 4.2. papunktyje nurodyta: „Pirkėjui nusprendus gali būti mokamas avansas iki 30 (trisdešimt) procentų nuo Sutarties specialiosios dalies 2.1 papunktyje nurodytos pradinės Sutarties vertės be PVM. <...>.“. Atkreiptinas dėmesys, kad Pirkimo dokumentuose turi būti aiškiai nurodoma, ar bus mokamas avansas tiekėjui ir jeigu Perkančioji organizacija nusprendžia konkrečiame pirkime mokėti avansą, tuomet pirkimo dokumentuose turi būti nurodytas jo dydis ir jis turi būti mokamas, nebent pats tiekėjas jo atsisakytų (DUK). Atsižvelgiant į tai,  rekomenduojama patikslinti Pirkimo dokumentus.
6. Pirkimo specialiųjų sąlygų 5.1. papunktyje nurodyta, kad tiekėjas turi pateikti užpildytą deklaraciją dėl (ne)atitikties Reglamento nuostatoms, kuri pateikta specialiųjų  pirkimo sąlygų 8 ar 9 prieduose. Atkreipiame dėmesį, kad Pirkimo sąlygų 9 priedas yra Sutarties projektas.
7. Papildomai pastebėtina, kad pirkimo sąlygose negali būti paliktų taisymų, kurie galimai klaidintų tiekėjus, pavyzdžiui Pirkimo bendrųjų sąlygų 9.2.5 papunktyje. Taip pat rekomenduojame į Sutarties projektą įtraukti Sutarties kainos (Eur su PVM) nuostatą.
 
Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais. 
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis. 
